作者：陆游
词牌/韵律：沁园春

paragraphs: 粉破梅梢，绿动萱丛，春意已深。
渐珠帘低卷，筇枝微步，冰开跃鲤，林暖鸣禽。
荔子扶疏，竹枝哀怨，浊酒一尊和泪斟。
凭栏久，叹山川冉冉，岁月骎骎。
当时岂料如今。
漫一事无成霜鬓侵。
看故人强半，沙堤黄阁，鱼悬带玉，貂映蝉金。
许国虽坚，朝天无路，万里凄凉谁寄音。
东风里，有灞桥烟柳，知我归心。